**ТЕХНИЧКА СПЕЦИФИКАЦИЈА**

**у поступку јавне набавке услуга – Услуга личног пратиоца детету са инвалидитетом као подршка за задовољавање основних потреба у свакодневном животу бр. 405-16**

**Програм услуге**

Предметном услугом су обухваћене услуге личног пратиоца детета, у складу са Посебним минималним структуралним стандардима за ангажовање личног пратиоца, предвиђеним Правилником о ближим условима и стандардима за пружање услуга социјалне заштите, за потребе 3 корисника школског и предшколског узраста у периоду од 12 месеци од дана закључења уговора о јавној набавци.

Услуга личног пратиоца детета доступна је детету са инвалидитетом или са сметњама у развоју, коме је потребна подршка за задовољавање основних потреба у свакодневном животу у области кретања, одржавања личне хигијене, храњења, облачења и комуникације са другима, под условом да је укључено у васпитно-образовну установу, односно до краја редовног школовања укључујући завршетак средње школе.

Активности личног пратиоца детета, планирају се и реализују у складу са индивидуалним потребама детета у области кретања, одржавања личне хигијене, храњења, облачења и комуникације са другима, што укључује:

1) помоћ код куће у облачењу, одржавању личне хигијене (умивање, чешљање, прање зуба), при храњењу (припрема и сервирање лакших оброка, храњење или помоћ у коришћењу прибора и сл.), припрему књига и опреме за вртић односно школу;

2) помоћ у заједници, што укључује:

(1) помоћ у коришћењу градског превоза (улазак и излазак из средстава превоза, куповина карте и сл.),

(2) помоћ у кретању (оријентација у простору уколико је дете са оштећењем вида, гурање колица или коришћење других помагала и сл.),

(3) одлазак на игралишта односно места за провођење слободног времена (подршка у игри, подршка и посредовање у комуникацији и сл.), укључујући културне или спортске активности и друге сервисе подршке.

Услуга личног пратиоца детета обезбеђује се у трајању до 40 часова недељно, у складу са процењеним потребама корисника, о чему одлучује Центар за социјални рад Мали Зворник Решењем.

Стручни радник и сарадник - лични пратилац морају имати завршену обуку по акредитованом програму за пружање услуге личног пратиоца у складу са чл. 87. Правилника о ближим условима и стандардима за пружање услуге социјалне заштите.

Сарадник – лични пратилац не може бити члан породичног домаћинства у коме живи корисник, сродник у правој линији као ни брат и сестра, односно брат и сестра по оцу или мајци корисника.

Извршилац је дужан да се приликом реализације уговорених услуга, придржава општих одредаба позитивних прописа који регулишу услуге социјалне заштите, односно услугу лични пратилац детета:

- Закон о социјалној заштити (“Сл. гласник РС”, бр. 24/2011 и 117/2022)

- Правилника о ближим условима и стандардима за пружење услуге социјалне заштите (“Сл. гласник РС”, бр 42/2013, 89/2018 и 73/2019)

Услуга ће се пружати у трајању од 12 месеци, односно до утрошка финансијских средстава предвиђених за јавну набвку.

Свако ангажовано лице биће у обавези да врши евиденцију свог рада кроз листе и дневнике рада.

Пружалац услуге ће једном месечно извештавати о раду на пружању услуге надлежну службу Општинске управе општине Мали Зворник, у писменој форми.

**Захтев у погледу обима пружања услуге**

Услуге личног пратиоца детета са инвалидитетом или са сметњама у развоју пружаће 3 личнa пратиоца за 3 дeтeтa.

**Захтеви у погледу места пружања услуге**

Услуга личног пратиоца пружа се на територији општине Мали Зворник, као и према седишту образовне установе коју дете похађа.

**Захтев у погледу рекламационог рока**

У случају да Наручилац констатује да су утврђени недостаци у квалитету пружања услуга, Понуђач је дужан исте отклонити најкасније у року од 24 часа, рачунајући од часа пријема рекламације од стране Наручиоца, без посебне накнаде.

**Захтев у погледу рока важења понуде**

Рок важења понуде не може бити краћи од 90 дана од дана отварања понуда.